Is ons al daar? Haal die stres uit reis met kinders! - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is ons al daar? Haal die stres uit reis met kinders!
Is ons al daar? Haal die stres uit reis met kinders!
Donderdag, Desember 10th, 2015
Die feesseisoen is op ons … die tyd van die jaar dat baie gesinne die pad vat en by familie gaan kuier vir die vakansie. As jy met jong kinders reis (of, wat dit aanbetref, met enige kinders), sal jy beslis gekonfronteer word met die gevreesde vraag – waarskynlik meer as een keer: "Is ons al daar?""
Teen die tyd dat die gesinsmotor by die bestemming stilhou, is die kinders op die punt van ontploffing en die grootmense het breekpunt bereik – nie 'n mooi prentjie nie. Vir baie ouers is die reis na hul vakansiebestemming so stresvol dat hulle hulself elke jaar belowe om nooit weer met hul kinders padlangs te reis nie.
Maar, sê doktor Marie Hartwell-Walker, daar is lig aan die einde van die tonnel: Jong kinders kan op baie lang motorreise geneem word met die minimum stres en die maksimum gesinsamesyn. "Die geheim is eenvoudig," sê sy. "Om met kinders te reis, moet jy in die 'kindersone' reis."
"Om in die kindersone te reis, beteken dat jy jou kinders se ontwikkelingsouderdomme moet aanvaar en daarvolgens moet werk. Met goeie beplanning en organisasie kan motorreise die bron van gelukkige gesinsherinneringe word. Om teen kinders se regmatige behoeftes te stry, gaan beteken dat almal op die ou einde gaan baklei."
Eileen Ogintz, skepper van die reiswebwerf TakingThe Kids.com, stem saam met Hartwell-Walker en brei uit op die konsep. "Die geheim van probleemvry vakansiereise is sorgvuldige beplanning. En wanneer jy op die pad is met kinders, is dit belangrik om buigsaam en kalm te bly."
Bly kalm – en hou jou kinders gelukkig – deur die volgende praktiese wenke deur reisdeskundiges te volg:
Maak dit 'n gesinsaangeleentheid
Moenie tot op die nippertjie wag om jou kinders opgewonde te maak oor julle vakansiereis nie, sê Mary Mohler, spesialisskrywer vir Parents Magazine. "As jy hulle by die beplanningsproses betrek, sal hulle meer geredelik betrokke raak by die reis. Gee hulle klein takies om te doen sodat hulle sal voel hulle dra iets by."
Bring 'n bietjie gerustheid van die huis af
Reis kan verwarrend – en selfs ontstellend – vir klein kindertjies wees, verduidelik Dana Obleman, bydraer tot The Sleep Sense Program. Maak seker dat jy jou kind se gunstelingspeelding of –kombers saambring vir 'n bietjie sekuriteit en bring baie aktiwiteite saam om jong kinders tydens 'n vliegtuig- of padreis besig te hou. Dit kan ook 'n goeie idee wees om te reis terwyl die kinders slaap.
Doen so veel moontlik voor die tyd
Hartwell-Walker sê, al doen jy niks anders nie, doen jou beplanning só dat jy kalm kan vertrek. "As jy kalm vertrek, bepaal dit die gees van die reis. Word daar van jou verwag om iets vir die vakansie-ete saam te neem? Maak dit 'n week of meer vooruit en sit dit in die vrieskas en sit dit dan in jou piekniekkoeler voor jy vertrek. Pak die kar minstens 'n dag voor die tyd." Hierdie benadering laat jou toe om op die kinders te fokus in plaas daarvan om aan op-die-nippertjie-noodgevalle aandag te moet gee wanneer jy by die deur probeer uitkom.
Hou gereeld stil om te rus ten einde te voorkom dat jou kinders rusteloos word en begin rumoerig raak in die kar. "Vir elke twee ure op die pad, het kinders minstens 15 tot 30 minute nodig om bene te rek en rond te hardloop," sê Vicki Lansky, outeur van Trouble-free Travel with Children. Probeer spitstydverkeersknope vermy en daar moet altyd 'n voorraad gesonde versnaperings byderhand wees.
Dana Obleman, 2015, "How to deal with travel challenges from plane travel to jet lag to an unfamiliar hotel room", The Sleep Sense Program, https://sleepsense.net/media/traveling-with-young-children/
Mary Mohler, 2008, "No-Stress Holiday Travel with Kids", Parents Magazine, http://www.parents.com/fun/vacation/ideas/holiday-travel-with-kids/
Marie Hartwell-Walker, 2013, "Holiday Travel with Young Kids", Psych Central, http://psychcentral.com/lib/holiday-travel-with-young-kids/